Babelscape/SREDFM huggingface dataset:
Γιου-Σαν

Το Γιου-Σαν (玉山), γνωστό και μεταφρασμένο ως «Όρος του Ίασπη» ή όρος Γιου, είναι το υψηλότερο βουνό της Ταϊβάν, με υψηλότερη κορυφή 3.952 m πάνω από το επίπεδο της θάλασσας, δίνοντας στην Ταϊβάν το τέταρτο μεγαλύτερο υψόμετρο μεταξύ όλων των νησιών της Γης. Παλαιότερα ήταν γνωστό στους Δυτικούς και ως Όρος Μόρισον, ονομασία που πιστεύεται ότι δόθηκε προς τιμή του Βρετανού σημαίνοντος πρεσβυτεριανού ιεραποστόλου του 19ου αιώνα Ρόμπερτ Μόρισον.

Τον χειμώνα το Γιου-Σαν είναι συχνά καλυμμένο με παχύ στρώμα χιονιού και τότε όλη η κορυφή αστράφτει σαν πολύτιμο πετράδι από το οποίο πήρε και το όνομά του.

Το Γιου-Σαν και τα κοντινά του βουνά συναποτελούν την Οροσειρά Γιου-Σαν, μέρος του "Εθνικού Πάρκου Γιου-Σαν", του μεγαλύτερου σε έκταση από τα εννέα της χώρας και με το μεγαλύτερο μέσο υψόμετρο. Τα παρθένα δάση του φιλοξενούν πολλά ενδημικά είδη ζώων.

Η υψηλότερη κορυφή του βουνού και της οροσειράς είναι και η υψηλότερη σε ολόκληρη την περιοχή του δυτικού Ειρηνικού εκτός της Χερσονήσου Καμτσάτκα. Το βουνό δημιουργήθηκε κάτω από τη θάλασσα και υψώθηκε μέχρι το σημερινό του ύψος επειδή η Ευρασιατική τεκτονική πλάκα ανέρχεται καθώς η ωκεάνια Τεκτονική πλάκα των Φιλιππίνων γλιστρά από κάτω της.
Άννα Δημητρίεβιτς

Η Άννα Δημητρίεβιτς (σέρβικα: Ana Dimitrijevic, 14 Δεκεμβρίου 1977) είναι Σέρβα ηθοποιός και μοντέλο. Έγινε ευρύτερα γνωστή μέσα από την κοινωνική τηλεοπτική σειρά του ANT1 "Για την Άννα" όπου είχε πρωταγωνιστεί με τον Θανάση Ευθυμιάδη. Τα τελευταία χρόνια, έχει αποσυρθεί από τον χώρο της δημοσιότητας και εργάζεται ως βοηθός μητρότητας.
Περιφέρεια Σουγντ

Η Περιφέρεια Σουγντ (τατζικικά: Вилояти Суғд "Viloyati Suğd/Vilojati Suƣd", περσικά: "Velâyate soqd" ولایت سغد, μεταγράφεται ως "Περιφέρεια Σογδιανής") είναι μια από τις τέσσερις διοικητικές διαιρέσεις και μια από τις τρεις επαρχίες (τατζικικά: вилоятҳо, "viloyatho") που αποτελούν το Τατζικιστάν. Κεντρισμένο στην ιστορική Σογδιανή, βρίσκεται στα βορειοδυτικά της χώρας με έκταση 25.400 τετραγωνικών χιλιομέτρων και πληθυσμό 2.132.100 κατοίκων (εκτίμηση 2008), αυξημένος από τους 1.870.000 κατοίκους στην απογραφή του 2000 και τους 1.558.000 κατοίκους το 1989. Ιδρύθηκε το 1924 ως τμήμα της Ουζμπεκικής ΣΣΔ και έγινε τμήμα της Τατζικικής ΣΣΔ το 1929 μετά από προσπάθειες του Σιρίνσο Σοτεμούρ. 

Η περιφέρεια συνορεύει με τις επαρχίες Τζιζάχ, Ναμανγκάν, Σαμαρκάντ και Φεργκάνα του Ουζμπεκιστάν, και με τις περιφέρειες Ος και Μπάτκεν του Κιργιστάν. Ο ποταμός Συρ Ντάρια ρέει μέσω της επαρχίας. Επίσης, η επαρχία περιέχει της Σημαντικές Περιοχές Πτηνών Ακάς Μασίφ και Μογκολτάου Μασίφ. Το Σουγντ χωρίζεται από το υπόλοιπο Τατζικιστάν από την οροσειρά Γκισσάρ (τα περάσματα μπορεί να είναι κλειστά τον χειμώνα). Το νότιο τμήμα της επαρχίας βρίσκεται στην ανατολικοδυτική κοιλάδα του άνω ποταμού Ζαραφσάν. Βόρεια, πάνω από την οροσειρά Τουρκεστάν, βρίσκεται η κοιλάδα Φεργκάνα. Στην επαρχία κατοικεί το 30% του πληθυσμού της χώρας, και καταλαμβάνει το ένα τρίτο της καλλιεργήσιμης γης της χώρας. Παράγει τα δύο τρίτα του ΑΕΠ του Τατζικιστάν.

Η επαρχία ήταν γνωστή ως Λενιναμπάντ μέχρι το 1991, ως Λενινομπόντ μέχρι το 2000 και ως Σογκντ μέχρι το 2004.
Φιλίπ Βερντελό

Ο Φιλίπ Βερντελό (Philippe Verdelot, πραγματικό ονοματεπώνυμο Φιλίπ Ντελούζ ή Ντε Λούζ, Λε Λοζ, μεταξύ 1480 και 1485 – Φλωρεντία; πιθανόν μεταξύ 1530 και 1552) ήταν Γάλλος συνθέτης της Αναγέννησης, ο οποίος πέρασε τα περισσότερα χρόνια της ζωής του στην Ιταλία. Θεωρείται, εάν όχι ο πατέρας του ιταλικού μαδριγαλίου, σίγουρα ως ένας από τους πρώτους και σημαντικότερους συνθέτες της συγκεκριμένης μουσικής φόρμας. Επιπλέον, ήταν εξέχουσα φυσιογνωμία της μουσικής ζωής της Φλωρεντίας, κατά την περίοδο μετά την ανάκτηση της πόλης από τους Μεδίκους και τους οπαδούς του Σαβοναρόλα.
Ζαν-Φρανσουά ντε Γκαλώπ, κόμης του Λαπερούζ

Ο Ζαν-Φρανσουά ντε Γκαλώπ, κόμης του Λαπερούζ ή κόμης ντε Λα Περούζ ("Jean François de Galaup, comte de Lapérouse", 23 Αυγούστου 1741 – 1788;) ήταν Γάλλος αξιωματικός του Πολεμικού Ναυτικού της χώρας του και σημαντικός εξερευνητής, ο οποίος χάθηκε με την αποστολή του ενώ εξερευνούσε την Ωκεανία.
Χριστόδουλος Μπρωκούμης

Ο Χριστόδουλος Μπρωκούμης (1880 - 18 Νοεμβρίου 1941) ήταν Έλληνας πολιτικός που υπηρέτησε ως βουλευτής στη Ροδόπη και ως πρώτος δήμαρχος Ξάνθης. Το επίθετο απαντάται και ως "Μπροκούμης".
Νήσος Σάιπλ

Η Νήσος Σάιπλ (αγγλικά: "Siple Island") είναι ένα ακατοίκητο νησί με μήκος 110 χιλιόμετρα και έκταση 6.390 τετραγωνικά χιλιόμετρα. Το καλυμμένο με αιώνια χιόνια αυτό νησί βρίσκεται στην Ανταρκτική (Νότιος Ωκεανός), ανατολικά του Κόλπου Ρίγκλεϋ (Wrigley Gulf), κατά μήκος της Παγοκρηπίδας Γκετς, έξω από την Ακτή Μπακούτις της Γης Μαρί Μπερντ. Το κέντρο της Νήσου Σάιπλ βρίσκεται σε γεωγραφικές συντεταγμένες πλάτος 73°51΄ Νότιο και μήκος 125°50΄ Δυτικό. Πρόκειται για την έκτη μεγαλύτερη σε έκταση νήσο που βρίσκεται νοτίως του εξηκοστού παραλλήλου Νότιου πλάτους της Γης, αλλά και το εκατοστό σε έκταση νησί ολόκληρης της Γης.

Στο νησί κυριαρχεί το ψηλό και δυνητικώς ενεργό ασπιδοειδές ηφαίστειο Όρος Σάιπλ, που φθάνει σε υψόμετρο τα 3.110 μέτρα, καθιστώντας τη Σάιπλ τη 15η νήσο της Γης κατά σειρά υψηλότερου σημείου.

Τόσο η νήσος όσο και το ηφαίστειο πήραν το όνομά τους από τη Συμβουλευτική Επιτροπή Ονομασιών της Ανταρκτικής (US-ACAN) το 1967 προς τιμή του Αμερικανού εξερευνητή της Ανταρκτικής Πωλ Σάιπλ (1908–1968), μέλος των εξερευνητικών αποστολών του Ναυάρχου Μπερντ. Η Σάιπλ υποδείχθηκε για πρώτη φορά ως νήσος σε χάρτες της Γεωλογικής Υπηρεσίας των ΗΠΑ που συντάχθηκαν από επισκοπήσεις και από αεροφωτογραφίες του Πολεμικού Ναυτικού των ΗΠΑ, οι οποίες λήφθηκαν από το 1959 μέχρι το 1965.
Γκαρμπίνιε Μουγουρούθα

Η Γκαρμπίνιε Μουγουρούθα Μπλάνκο (ισπ.: "Garbiñe Muguruza Blanco", , 8 Οκτωβρίου 1993) είναι τενίστρια με καταγωγή από την Ισπανία και την Βενεζουέλα, η οποία έγινε επαγγελματίας το 2012. Έχει κερδίσει τέσσερα singles, συμπεριλαμβανομένων δύο majors: το French Open του 2016 και το Wimbledon του 2017. Πέτυχε την υψηλότερη ως τόε κατάταξη της καριέρας της, το παγκόσμιο Νο 2, το 2016, μετά τη νίκη της στο γαλλικό όπεν, και τον Σεπτέμβριο του 2017 ανέβηκε στην κορυφή της παγκόσμιας κατάταξης από την WTA.
Το στυλ παιχνιδιού της χαρακτηρίζεται από ισχυρά groundstrokes και επιθετικότητα. 

Η Μουγουρούθα εμφανίστηκε πρώτη φορά στο προσκήνιο με την πρόκρισή της στους 16 του Αυστραλιανού Open του 2014, όπου σκόραρε επί της πρώην Νο 1 στον κόσμο Καρολάιν Βοζνιάκι. Στη συνέχεια νίκησε την Σερένα Γουίλιαμς στο δεύτερο γύρο του γαλλικού Open τον ίδιο χρόνο, νικώντας την τότε Νο. 1 παγκοσμίως στα σετ, προκρινόμενη στα προημιτελικά. Το 2015, στο Γουίμπλεντον, προκρίθηκε στον πρώτο της τελικό γκραντ σλαμ, όπου έχασε από την Σερένα Γουίλιαμς, και συνέχισε κερδίζοντας το πρώτο της τίτλο σε ανώτερο επίπεδο νικώντας στο όπεν της Κίνας. Την ίδια χρονιά επίσης προκρίθηκε στους πρώτους της τελικούς WTA, σκοράροντας ένα τέλειο νικηφόρο ρεκόρ πριν αποκλειστεί στα ημιτελικά από την φαβορί για το πρωτάθλημα Agnieszka Radwańska.

Η Μουγουρούθα υπήρξε επιτυχής στο διπλό, κερδίζοντας πέντε τίτλους, τελειώνοντας ως φιναλίστ στα WTA του 2015 και φτάνοντας στους ημιτελικούς του γαλλικού Open του 2014. Πέτυχε αυτά τα αποτελέσματα με τη συμπατριώτισσα της, Κάρλα Σουάρεθ Ναβάρο.
Τον Φεβρουάριο του 2020 ήταν φιναλίστ του Αυστραλιανού Όπεν, καθώς ηττήθηκε στον τελικό από την Αμερικανίδα Σόνια Κένιν.
Ανανεωτικό Δημοκρατικό Σοσιαλιστικό Κίνημα

Το Ανανεωτικό Δημοκρατικό Σοσιαλιστικό Κίνημα (Α.ΔΗ.ΣΟ.Κ.) ήταν πολιτικό κόμμα της Κύπρου που ιδρύθηκε το 1990 από στελέχη της "Ανανεωτικής Πτέρυγας" του Α.Κ.Ε.Λ..
Αριζόνα Τζούνιορ

Το Αριζόνα Τζούνιορ (πρωτότυπος τίτλος: Raising Arizona) είναι αμερικανική αστυνομική - κωμική ταινία του 1987, σε σκηνοθεσία, σενάριο και παραγωγή Αδελφών Κοέν. Πρωταγωνιστούν οι Νίκολας Κέιτζ, Χόλι Χάντερ, Τζον Γκούντμαν, Γουίλιαμ Φόρσιθ, Φράνσις ΜακΝτόρμαντ και ο Ράνταλ "Τεξ" Κομπ. Κατά την περίοδο της κυκλοφορίας της δε γνώρισε μεγάλη επιτυχία, όμως αργότερα απέκτησε μία cult υπόσταση. 

Η ταινία είναι μία τυπική και χαρακτηριστική δουλειά των Αδελφών Κοέν, γεμάτη συμβολισμούς, ασυνήθιστους χαρακτήρες, εκκεντρικούς διαλόγους και, μεταξύ άλλων, βιβλικές αναφορές. Το Αμερικανικό Ινστιτούτο Κινηματογράφου την κατέταξε στην 31η θέση στη λίστα του "AFI's 100 Years...100 Laughs". Ενώ και τα αμερικανικό κανάλι "Bravo", την κατέταξε στη λίστα του με τις "100 Πιο Αστείες Ταινίες", στην 45η θέση.
Ούγος, κόμης της Καμπανίας

Ο Ούγος, κόμης της Καμπανίας ("Hugues Ier de Champagne", περί το 1074 - 1125), κόμης της Καμπανίας (1093 - 1125) ήταν ο τρίτος γιος του Θεοβάλδου Γ΄ κόμη του Μπλουά και της Αδέλας του Βαλουά. 
Ο δευτερότοκος αδελφός του Όντο Ε΄ κόμης του Τρουά απεβίωσε το 1093, αφήνοντας στον Ούγο την κομητεία του Τρουά, την οποία ο Ούγος έκανε το κέντρο της αυλής του. Ο Ούγος ένωσε τρεις γειτονικές κομητείες, δημιουργώντας την κομητεία της Καμπανίας στο πρόσωπό του. Αν και α επίσημα έγγραφα της εποχής του τον αναφέρουν σαν "κόμη του Τρουά", σύγχρονα έγγραφα αναφέρουν τόσο τον ίδιο όσο και τους διαδόχους του σαν "κόμη της Καμπανίας". 
Το πρώτο καταγεγραμμένο έγγραφο της εποχής του (1094) αναφέρει σχετικά με δωρεές μεγάλων εκτάσεων γης, που επρόκειτο να παραχωρήσει το 1115 στον μοναχό Βερνάρδο του Κλαιβρώ στο Σιτώ, προκειμένου να ιδρύσει το Κιρστεσιανό μοναστήρι του Κλαιρβώ στην άγρια κοιλάδα του Ωμπ, όπου ο Βερνάρδος διορίστηκε ηγούμενος. Τα έγγραφα του Ούγου αναφέρουν την νέα ίδρυση του αββαείου στο Κλαιρβώ, στο οποίο παραχωρήθηκαν δάση, κατοικίδια, αμπελώνες, ξυλεία και πολλές πηγές. Ένα γράμμα, το οποίο έχει διασωθεί σήμερα από τον Βερνάρδο στον Ούγο (1125), αναφέρει, ότι ο Ούγος πήγε για τρίτη φορά να πολεμήσει στους Αγίους Τόπους μαζί με τους Ναΐτες Ιππότες, αφήνοντας την έγκυο σύζυγό του και τον γιο του Όντο/Εύδη, τον οποίο ποτέ δεν αναγνώρισε.
Κουργοντέππα

Η Κουργοντέππα ή Κουργκαντέππα (τατζικικά: Қурғонтеппа, "Qurğonteppa/Qurƣonteppa"), πρώην γνωστή ως Κουργκάν-Τιουμπέ (ρωσικά: Курган-Тюбе, "Kurgan-Tjube", περσικά: قرغان‌تپه), είναι πόλη στο νοτιοδυτικό Τατζικιστάν. Είναι η πρωτεύουσα της περιφέρειας Χάτλον και απέχει 100 χιλιόμετρα από το Ντουσαμπέ.
Έντζιφου της Αγγλίας

Η Έντζιφου της Αγγλίας (Παλαιά αγγλικά: Ēadgifu: 902 – μετά το 955) ήταν κόρη του Εδουάρδου του Πρεσβύτερου και της δεύτερης συζύγου του Έλφλεντ. Η Έντζιφου ήταν δεύτερη σύζυγος του βασιλιά της Γαλλίας Καρόλου του Απλού.
Ανδροκλής Κωσταλλάρης

Ο Ανδροκλής Κωσταλλάρης (αλβανικά: Androkli Kostallari) (1922-1992) ήταν αλβανός γλωσσολόγος και μελετητής. Ήταν ένας από τα κεντρικά πρόσωπα των αλβανικών γλωσσικών σπουδών και ιδρυτικό μέλος και διευθυντής του Αλβανικού Ινστιτούτου Ιστορίας και Γλωσσολογίας, και αργότερα Ινστιτούτου Γλωσσολογίας και Λογοτεχνίας (αλβανικά: Instituti i Gjuhësisë dhe Letërsisë). Έχει γίνει γνωστός ως ένας από τους βασικούς συνεργάτες εμπειρογνωμόνων για τη σημερινή ορθογραφία της αλβανικής γλώσσας που καθιέρωσε το Συνέδριο Ορθογραφίας του 1972.
Κολλέγιο Μαρία-Λουίζα

Το πρώην Κολλέγιο Μαρία-Λουίζα (σήμερα, γνωστό στα ιταλικά ως Convitto nazionale Maria-Luigia) ήταν σχολικό και ανώτατο εκπαιδευτικό ίδρυμα της πόλεως της Πάρμα στην Ιταλία. Ιδρυθέν το 1601, η διεύθυνσή του ανατέθηκε στους Ιησουίτες, ενώ το 1604 προσέφερε υπό την ονομασία 'Κολλέγιο των Ευγενών' ("Collegium nobilium convittorum") εκπαιδευτικό πρόγραμμα το οποίο εκτεινόταν έως την 'Φιλολογία', την 'Φιλοσοφία' και την 'Θεολογία'. Οι Ιησουίτες εκδιώχθηκαν από την Πάρμα το 1767. Έπειτα από την συγχώνευση με το 'Collegio Lalatta' στην διάρκεια του 19ου αιώνα, ανατέθηκε, το 1833, Βαρναβίτες πατέρες, από το οποίο οι τελευταίοι αποχώρησαν όταν το κολλέγιο εθνικοποιήθηκε (1872).

Αποτελώντας, σήμερα, δημόσιο εκπαιδευτικό ίδρυμα, υπό την ονομασία "Convitto nazionale Maria-Luigia", προσφέρει εκπαίδευση η οποία εκτείνεται από το δημοτικό έως το λύκειο.
Τόμας ντε Κάιζερ

Ο Τόμας ντε Κάιζερ (ολλανδικά: Thomas de Keyser, 1596 – 7 Ιουνίου 1667 (ταφή)) ήταν Ολλανδός ζωγράφος της Χρυσής Ολλανδικής Εποχής στη ζωγραφική, θεωρούμενος ως διακεκριμένος δημιουργός πορτρέτων και αρχιτέκτονας.
El Cumbanchero

"El Cumbanchero" είναι τραγούδι σε μουσική του πουερτορικάνου Ραφαέλ Φερνάντεθ.  

Ο Τσετ Άτκινς το επανέκδωσε σε δύο του άλμπουμ.
* "Hi Fi in Focus" (utgitt 1957) 
* "Mr. Atkins-Guitar Picker" (utgitt 1971)
Βόσε

Το Βόσε είναι η πρωτεύουσα της Επαρχίας Βόσε της Περιφέρειας Χάτλον του Τατζικιστάν. Το 2000 ο πληθυσμός ήταν περίπου 20.000 άτομα. Η πόλη βρίσκεται στο νότιο μέρος της χώρας. Βρίσκεται 26 χιλιόμετρα νότια του Κουλόμπ και 174 χιλιόμετρα νότια της Ντουσαμπέ.
Καμποντιγιόν

Το Καμποντιγιόν (τατζικικά: Қабодиён, περσικά: قبادیان, μεταγραφή στο λατινικό αλφάβητο: "Qabādiyān") είναι πόλη στην Επαρχία Χάτλον του Τατζικιστάν. Είναι η πρωτεύουσα της Επαρχίας Καμποντιγιόν. 

Ο Νασίρ Χουσράβ, Πέρσης ποιητής, φιλόσοφος, Ισμαηλίτης λόγιος, ταξιδιώτης και ένας από τους μεγαλύτερους συγγραφείς στην περσική λογοτεχνία γεννήθηκε στο χωριό το 1004 μ.Χ.
Γαλλική Ομοσπονδία Ράγκμπι

Η Γαλλική Ομοσπονδία Ράγκμπι (γαλλικά: "Fédération Française de Rugby", FFR) είναι ο φορέας που είναι επιφορτισμένος με την οργάνωση και ανάπτυξη του ράγκμπι γιούνιον και του ράγκμπι σέβενς στη Γαλλία. Είναι υπεύθυνη για την οργάνωση και λειτουργία των εθνικών ομάδων ανδρών, γυναικών και νέων, όπως και των ερασιτεχνικών πρωταθλημάτων της Γαλλίας. Τα επαγγελματικά πρωταθλήματα της χώρας διοργανόνωνται από τον Εθνικό Σύνδεσμο Ράγκμπι (LNR) υπό την εποπτεία της Γαλλικής Ομοσπονδίας Ράγκμπι.

Ιδρύθηκε στις 13 Μαΐου του 1919 ως επιτροπή ράγκμπι της Ένωσης Γαλλικών Αθλητικών Σωματείων (USFSA), της οποίας το έμβλημα αποτελούνταν από δύο δακτυλίους μπλε και κόκκινο και χρησιμοποιούνταν ως σήμα στις φανέλες της εθνιής ομάδας το διάστημα 1906-1910. Στις 11 Οκτωβρίου του 1920, μία ημέρα μετά τη γαλλική νίκη στους ολυμπιακούς αγώνες των ΗΠΑ, μετονομάστηκε σε Γαλλική Ομοσπονδία Ράγκμπι.

Η Γαλλική Ομοσπονδία Ράγκμπι κηρύχθηκε οργανισμός δημόσιας ωφέλειας το 1922. Έπειτα από σχεδόν 58 χρόνια, το 1978, έγινε τελικά δεκτή από το Διεθνές Συμβούλιο Ράγκμπι, σπάζοντας έτσι την αγγλοσαξονική παράδοση των Εγχώριων Εθνών.

Το 2010, η FFR άφησε την έδρα της "9, rue de Liège Paris 9e" και μετεγκαταστάθηκε στο "Centre national de rugby 3-5, rue Jean de Montaigu à Marcoussis".
Μίλβα

Η Μαρία Ίλβα Μπιολκάτι (ιταλικά: Maria Ilva Biolcati, 17 Ιουλίου 1939, Ιταλία - 23 Απριλίου 2021, Μιλάνο) γνωστή ως Μίλβα , ήταν Ιταλίδα τραγουδίστρια, ηθοποιός του θεάτρου και του κινηματογράφου και τηλεοπτική προσωπικότητα. Ήταν επίσης γνωστή ως "La Rossa" (ιταλικά "Η Κοκκινομάλλα"), λόγω του χαρακτηριστικού χρώματος των μαλλιών της, καθώς επίσης και "La Pantera di Goro" ("Ο Πάνθηρας του Γκόρο"), το οποίο προέρχεται από παρατσούκλι που ο ιταλικός τύπος έδωσε στις τρεις πιο δημοφιλείς ιταλίδες τραγουδίστριες της δεκαετίας του 1960, συνδυάζοντας ονόματα των ζώων και τον τόπο καταγωγής της κάθε τραγουδίστριας (με τις άλλες δυο να αποτελούν την Mina "Τίγρης της Κρεμόνα" και την Iva Zanicchi "Αετός του Ligonchio"). Δημοφιλής στην Ιταλία και στο εξωτερικό, όπως και στην Ελλάδα, έχει εμφανιστεί σε μουσικές και θεατρικές σκηνές σε όλο τον κόσμο και έχει κερδίσει τη λαϊκή αναγνώριση στην πατρίδα της την Ιταλία και ιδιαίτερα στη Γερμανία, όπου πολλές φορές έχει συμμετάσχει σε μουσικές εκδηλώσεις και τηλεοπτικά μουσικά προγράμματα. Έχει επίσης κυκλοφορήσει πολλά άλμπουμ στη Γαλλία, την Ιαπωνία, την Κορέα, την Ελλάδα, την Ισπανία και τη Νότια Αμερική.

Έχει συνεργαστεί με Ευρωπαίους συνθέτες και μουσικούς όπως ο Ένιο Μορικόνε το 1965, ο Φράνσις Λάι το 1973, ο Μίκης Θεοδωράκης το 1978 (το "Was ich denke" έγινε το καλύτερο σε πωλήσεις άλμπουμ στη Γερμανία), τον Έντσο Γιανάτσι το 1980, τονΒαγγέλη Παπαθανασίου το 1981 και 1986, τον Φράνκο Μπατιάτο το 1982 και το 1986.

Οι σκηνικές παραγωγές με συναυλίες του Μπέρτολτ Μπρεχτ και όπερες του Λουτσιάνο Μπέριο έχουν περιοδεύσει σε θέατρα σε όλο τον κόσμο. Έχει δώσει παραστάσεις μεταξύ άλλων στη Σκάλα του Μιλάνου, στη γερμανική Όπερα στο Βερολίνο, στο Παρίσι, στο Royal Albert Hall στο Λονδίνο, στο Φεστιβάλ του Εδιμβούργου.

Έχοντας κάνει επιτυχία τόσο στην Ιταλία όσο και διεθνώς, παραμένει και σήμερα μια από τις πιο δημοφιλείς προσωπικότητες της Ιταλίας στο χώρο της μουσικής και του θεάτρου. Το καλλιτεχνικό της ανάστημα έχει αναγνωριστεί επισήμως από την ιταλική, τη γερμανική και τη γαλλική δημοκρατία, καθεμιά από τις οποίες της έχει απονείμει υψηλότατες τιμές. Είναι στην πραγματικότητα η μόνη ιταλίδα καλλιτέχνης στη σύγχρονη εποχή που είναι ταυτόχρονα Ιππότης του Εθνικού Τάγματος της Λεγεώνας της Τιμής της Γαλλικής Δημοκρατίας (Παρίσι, 11 Σεπτεμβρίου 2009), Διοικητής του Τάγματος της Αξίας της Ιταλικής Δημοκρατίας (Ρώμη, 2 Ιουνίου 2007), Αξιωματικός του Τάγματος της Αξίας της Ομοσπονδιακής Δημοκρατίας της Γερμανίας (Βερολίνο, 2006) και Αξιωματικός του Τάγματος Γραμμάτων και Τεχνών της Γαλλίας (Παρίσι, 1995).

Απεβίωσε σε ηλικία 81 ετών στις 23Απριλίου του 2021.
Βιβλιοθήκη του Βατικανού

Η βιβλιοθήκη του Βατικανού (λατινικά: "Bibliotheca Apostolica Vaticana", "Αποστολική Βιβλιοθήκη του Βατικανού"), είναι η βιβλιοθήκη της Αγίας Έδρας στην πόλη του Βατικανού. Ιδρύθηκε επίσημα το 1475, αν και προϋπήρχε πολύ μικρότερη βιβλιοθήκη ήδη από τον 4ο αιώνα. Διαθέτει μια από τις σημαντικότερες συλλογές ιστορικών, φιλοσοφικών και θεολογικών κειμένων παγκοσμίως, με 75.000 κώδικες και 1,1 εκατομμύρια βιβλία, ανάμεσα τους και 8.500 αρχέτυπα. Τα μυστικά αρχεία του Βατικανού διαχωρίστηκαν από την κύρια βιβλιοθήκη τον 17ο αιώνα και περιέχουν άλλα 150.000 τεκμήρια.
Ιδρυτές Πατέρες των Ηνωμένων Πολιτειών

Πίνακας του [[Χάουαρντ Τσάντλερ Κρίστι]] που απεοκονίζει τη στιγμή της υπογραφής της Συνθήκης της Ανεξαρτησίας.
Ως Ιδρυτές Πατέρες των Ηνωμένων Πολιτειών χαρακτηρίστηκαν τα πρόσωπα των Δεκατριών Αποικιών της Βόρειας Αμερικής, τα οποία ηγήθηκαν με λόγια και με πράξεις της Αμερικανικής Επανάστασης ενάντια των δυνάμεων του Βρετανικού Στέμματος, και συνείσφεραν στην ίδρυση των Ηνωμένων Πολιτειών της Αμερικής. 

Το 1973, ο ιστορικός Ρίτσαρντ Μπ. Μόρις αναγνώρισε ως σημαντικούς Ιδρυτές Πατέρες τους Τζον Άνταμς, Βενιαμίν Φραγκλίνο, Αλεξάντερ Χάμιλτον, Τζον Τζέι, Τόμας Τζέφερσον, Τζέιμς Μάντισον, και Τζορτζ Ουάσινγκτον. Οι Άνταμς, Τζέφερσον και Φρανκλίνος ήταν μέλη της Επιτροπής των Πέντε, οι οποίοι σχεδίασαν την Διακήρυξη της Ανεξαρτησίας. Οι Χάμιλτον, Μάντισον και Τζέι ήταν οι συγγραφείς της συλλογής άρθρων και δοκιμίων με τίτλο "The Federalist Papers", που υποστήριζε την επικύρωση του Συντάγματος. Οι Τζέι, Άνταμς και Φραγκλίνος διαπραγματεύθηκαν την Συνθήκη των Παρισίων (1783), η οποία θα έληγε τον Πόλεμο της Αμερικανικής Επανάστασης. Ο Ουάσινγκτον ήταν ο ανώτατος διοικητής του Ηπειρωτικού Στρατού και Πρόεδρος της Συνταγματικής Συνθήκης. Οι Ουάσινγκτον, Τζέι και Φραγκλίνος θεωρούνται οι Ιδρυτές Πατέρες της Πληροφοριοδότησης των ΗΠΑ από τη CIA. Όλοι, κατείχαν επιπλέον σημαντικούς ρόλους στην πρώιμη κυβέρνηση των Ηνωμένων Πολιτειών, με τον Ουάσινγκτον, τον Άνταμς, τον Τζέφερσον και τον Μάντισον να υπηρετούν ως Πρόεδροι. Ο Τζέι ήταν ο πρώτος Υπουργός Δικαιοσύνης του αμερικανικού έθνους. Τέσσερα από τα επτά αυτά πρόσωπα -οι Ουάσινγκτον, Τζέι, Χάμιλτον και Μάντισον- δεν υπέγραψαν την Διακήρυξη της Ανεξαρτησίας.
Ισίδωρος ο Χαρακηνός

Ο Ισίδωρος ο Χαρακηνός ήταν Ελληνο-Ρωμαίος γεωγράφος του δεύτερου μισού του 1ου αι. π.Χ. μέχρι το πρώτο μισό 1ου αι. μ.Χ. Έζησε την εποχή του καίσαρα Αυγούστου και ήταν σύγχρονος του Στράβωνα.
Αμβροσιανή βιβλιοθήκη

Η Αμβροσιανή βιβλιοθήκη (ιταλικά: "Biblioteca Ambrosiana") είναι ιστορική βιβλιοθήκη και πινακοθήκη στο Μιλάνο της Ιταλίας. Ιδρύθηκε το 1609 από τον καρδινάλιο Φεντερίκο Μπορρομέο ο οποίος έστειλε απεσταλμένους του στην δυτική Ευρώπη, Ελλάδα, και Συρία, για την συλλογή υλικού και τον εμπλουτισμό της βιβλιοθήκης. Ονομάστηκε προς τιμή του Αμβρόσιου Μεδιολάνων, προστάτη αγίου του Μιλάνο.
Φρανσουά Μπουκ

Ο Φρανσουά Μπουκ (γαλλικά: "François Boucq", 28 Νοεμβρίου 1955) είναι Γάλλος δημιουργός κόμικς. Με τίτλους που εκτείνονται από το σουρεαλιστικό χιούμορ μέχρι το βίαιο γουέστερν, ο Μπουκ έχει λάβει πολλά βραβεία, μεταξύ των οποίων και το Μεγάλο Βραβείο της πόλης του Ανγκουλέμ, το 1998. Ανάμεσα στα πιο σημαντικά έργων του περιλαμβάνονται τα "Le Femme du Magicien" (1986), σε σενάριο του Τζερόμ Σάρυν, "Les Aventures de Jérôme Moucherot" (1994-2012) και "Bouncer" (2001-2013), σε σενάριο του Αλεχάντρο Χοδορόφσκι.
Ρασίνγκ 92

Η Ρασίνγκ 92 (γαλλικά: "Racing 92") είναι γαλλικός σύλλογος ράγκμπι γιούνιον με έδρα το Παρίσι. Δημιουργήθηκε έπειτα από τη συμφωνία μεταξύ του αθλητικού σωματείου Ρασίνγκ Κλαμπ ντε Φρανς και της ΟΣ Μετρό να συστήσουν ένα κοινό επαγγελματικό τμήμα με την ονομασία "Ρασίνγκ Μετρό 92" (Racing Metro 92) το 2001. Έπειτα, στις 10 Ιουνίου 2015 μετονομάστηκε σε "Ρασίνγκ 92". Είναι πολυνίκης του Πρωταθλήματος Γαλλίας, ενώ έχει κατακτήσει τίτλους στη Δεύτερη Κατηγορία αλλά και στο Κουπ ντε λ'Εσπεράνς που εντάχθηκαν στο παλμαρέ των δύο ιδρυτικών σωματείων.

Εδρεύει στο Λε Πλεσσί-Ρομπανσόν στο νομό των Ω-ντε-Σεν και αγωνίζεται στο Σταντ Ολιμπίκ Υβ-ντυ-Μανουάρ στο Κολόμπ από τη σύστασή της. Πρόεδρος της ομάδας από το 2006 είναι ο Ζακί Λορεντζετί, κάτοχος του πλειοψηφικού πακέτου των μετοχών του συλλόγου μετά την αγορά του μεγαλύτερου μέρους της αθλητικής εταιρείας. Η πρώτη ομάδα αγωνίζεται στο Τοπ 14 από το 2009. Στέφθηκε πρωταθλήτρια Γαλλίας το 2016.
Ανατόλ Βιέρου

Ο Ανατόλ Βιέρου (Anatol Vieru), Ιάσιο 8 Ιουνίου 1926 – Βουκουρέστι 8 Οκτωβρίου 1998) ήταν εβραϊκής καταγωγής Ρουμάνος συνθέτης, θεωρητικός και δάσκαλος μουσικής του 20ού αιώνα.
*Eric Blom"The New Everyman Dictionary of Music" (Grove Weidenfeld, N. York, 1988)
Ντανγάρα

Η Ντανγάρα είναι πόλη της περιφέρειας Χάτλον του Τατζικιστάν. Είναι η πρωτεύουσα της Επαρχίας Ντανγάρα. Η Ντανγάρα είναι η γενέτειρα του πρόεδρου του Τατζικιστάν Ιμομάλι Ραχμόν, του Πρώτου Αναπληρωτή Πρωθυπουργού Ασαντούλο Γκουλόμοφ, καθώς και μερικών ανώτερων κυβερνητικών αξιωματούχων και βουλευτών. Το 2012, το Radio Free Europe ανέφερε ότι η πόλη ίσως είναι ο στόχος ενός σχεδίου για την μεταφορά της πρωτεύουσας της χώρας.
Αθανάσιος Αλεξίδης

Ο Αθανάσιος Αλεξίδης (1912 - 30 Δεκεμβρίου 1998) ήταν Έλληνας δικηγόρος και πολιτικός. Υπηρέτησε ως βουλευτής Φλώρινας από το 1949 ως το 1950.
Σαρκοφάγος των Συζύγων

Υπό την ονομασία Σαρκοφάγος των Συζύγων είναι γνωστές μνημειακές ετρουσκικές τεφροδόχοι λάρνακες από "τερρακόττα" (αρχικώς πολύχρωμες), οι οποίες αναπαριστούν δύο συζύγους ξαπλωμένους μαζί σε στάση ετρουσκικού συμποσίου, και των οποίων η τέφρα ή τα θαμμένα σώματα εμπεριέχονταν εντός της λάρνακας (αναλόγως των μεγεθών).
Γιοβόν

Το Γιοβόν (τατζικικά: Ёвон) είναι πόλη στην περιφέρεια Χάτλον του Τατζικιστάν. Το 2000, η πόλη είχε εκτιμώμενο πληθυσμό 20.000 κατοίκων. Βρίσκεται περίπου 30 χιλιόμετρα νοτιοανατολικά της Ντουσαμπέ. 

Το καθεστώς οικισμού αστικού τύπου χορηγήθηκε το 1965. 

Στην σοβιετική ιδρύθηκαν το εργοστάσιο θερμότητας και ηλεκτρικής ενέργειας Γιοβόν και το ηλεκτροχημικό εργοστάσιο Γιοβόν.
Γουίγκαν Γουόριορς

Η Γουίγκαν Γουόριορς (αγγλικά: "Wigan Warriors") είναι επαγγελματικός σύλλογος ράγκμπι λιγκ στο Γουίγκαν, Μείζον Μάντσεστερ, Αγγλία. Η ομάδα αγωνίζεται στη Σούπερ Λιγκ.

Η Γουίγκαν, που ιδρύθηκε το 1872 ως "Γουίγκαν Φούτμπολ Κλαμπ" (Wigan Football Club), είναι ιδρυτικό μέλος της Βόρειας Ένωσης Ράγκμπι μετά το σχίσμα από την Ένωση Ράγκμπι το 1895. Η Γουίγκαν είναι πολυνίκης του βρετανικού πρωταθλήματος αλλά και του θεσμού του κυπέλλου, ενώ έχει επιτυχίες και σε παγκόσμιο επίπεδο στο Γουόρλντ Κλαμπ Τσάλεντζ. Είναι ο πιο επιτυχημένος σύλλογος όλων των εποχών στο αγγλικό ράγκμπι λιγκ. 
Η Γουίγκαν είχε διανύσει ένα διάστημα σταθερών επιτυχιών από τα μέσα της δεκαετίας του '80 έως τα μέσα της δεκαετίας του '90, κερδίζοντας το Τσάλεντζ Καπ επί οκτώ περιόδους διαδοχικά και τη Λιγκ Τσάμπιονσιπ επί επτά περιόδους διαδοχικά.

Η ομάδα διεξάγει τους εντός έδρας αγώνες της στο DW Stadium, έχοντας αγωνιστεί στο παρελθόν στο Σέντραλ Παρκ μεταξύ 1902 και 1999.
Ισαυρία

thumb|250px|δεξιά|Ιστορικός χάρτης της Μ. Ασίας που δείχνει την περιοχή της Ισαυρίας
Η Ισαυρία ήταν αρχαία χώρα της Μικράς Ασίας. Είναι μια απομονωμένη περιοχή στο εσωτερικό της Νότιας Μικράς Ασίας, με διαφορετική έκταση σε διαφορετικές περιόδους, αλλά γενικά τοποθετείται στην περιοχή Bozkır και τα περίχωρά της, της επαρχίας Ικονίου της Τουρκίας ή ο πυρήνας της είναι τα βουνά του Ταύρου.

Οφείλει το όνομά της στην αμφιλεγόμενη φυλή των Ισαύρων και τους δίδυμους οικισμούς Παλαιά Ίσαυρα και Νέα Ίσαυρα. Οι Ίσαυροι ήταν ανεξάρτητοι ορεσίβιοι άνθρωποι που δημιουργούσαν χάος σε γειτονικές περιοχές υπό μακεδονική και ρωμαϊκή κατοχή.

Ο κύριος πυρήνας της Ισαυρίας ήταν η περιοχή βόρεια της οροσειράς του Ταύρου που βρίσκεται ακριβώς στα νότια του Ικονίου και των Λύστρων. Η Λυκαονία επεκτεινόταν σε όλη την πεδιάδα του Ικονίου ενώ η Ισαυρία άρχιζε από τους πρόποδες του Ταύρου.
Τον 4ο αιώνα π.Χ., Ισαυρία ονομαζόταν η περιοχή γύρω από τα Παλαιά Ίσαυρα και τις όχθες του ποταμού Καλύκαδνου. Όταν η πρωτεύουσα, Παλαιά Ίσαυρα, μια ισχυρά οχυρωμένη πόλη, στους πρόποδες του όρους Ταύρου, πολιορκήθηκε από τον Περδίκκα, τον μακεδόνα αντιβασιλέα μετά το θάνατο του Μέγα Αλεξάνδρου, οι Ίσαυροι έβαλαν στην πόλη φωτιά, αντί να υποταχθούν.
ΙΦΚ Έστερσουντ

Η ΙΦΚ Έστερσουντ είναι αθλητικό σωματείο που δραστηριοποιείται στο άθλημα του ποδοσφαίρου, με έδρα το Έστερσουντ της Σουηδίας. Στο παρελθόν διέθετε και τμήμα καλαθοσφαίρισης.
Έστερσουντ ΦΚ

Η Έστερσουντ ΦΚ (σουηδικά: "Östersunds FK", ) είναι επαγγελματικός ποδοσφαιρικός σύλλογος που βρίσκεται στο Έστερσουντ της Σουηδίας. Ιδρύθηκε στις 31 Οκτωβρίου 1996 ως συνεργασία μεταξύ των συλλόγων ΙΦΚ Έστερσουντ και Όπε ΙΦ. Τα χρώματα της ομάδας, που αντανακλώνται και στις φανέλες της, είναι το μαύρο και το κόκκινο.

Διεξάγει τους εντός έδρας αγώνες της στη Γέμτλαντ Αρένα. Από τη δημιουργία της, η ομάδα αγωνίστηκε ως επί το πλείστον στην τρίτη βαθμίδα του σουηδικού ποδοσφαίρου, αλλά το 2013 η Έστερσουντ πέτυχε την άνοδο στο δεύτερο επίπεδο, τη Σούπερεταν, για πρώτη φορά μετά από δύο συνεχόμενες προσπάθειες.
Ματθίλδη της Καρινθίας

Η Ματθίλδη της Καρινθίας ("Mathilde de Carinthie", 1106/1108 - 13 Δεκεμβρίου 1160), κόρη του Ένγκελμπερτ δούκα της Καρινθίας και της συζύγου του Ούτας του Πάσσαου, ήταν σύζυγος από το 1123 του Θεοβάλδου Β΄ της Καμπανίας. Η Ματθίλδη ήταν η μητέρα της Αδέλας της Γαλλίας και γιαγιά του Φιλίππου Β΄ της Γαλλίας.
Με τον σύζυγο της Θεοβάλδο Β΄ απέκτησε : 

* Ερρίκος Α΄ της Καμπανίας
* Θεοβάλδος Ε΄ του Μπλουά
* Αδέλα της Καμπανίας
* Ισαβέλλα της Καμπανίας
* Μαρία της Καμπανίας
* Στέφανος Α΄ της Σανκέρης (1133 - 1191)
* Γουλιέλμος του Μπλουά (1135 - 1202), αρχιεπίσκοπος του Ρενς (1176 - 1202), καρδινάλιος (1179)
* Αγνή της Καμπανίας
* Μαργαρίτα της Καμπανίας
* Ματθίλδη
Χαρά Παπαδοπούλου

Η Χαρά Παπαδοπούλου (9 Δεκεμβρίου 1996, Αθήνα) είναι Ελληνίδα διεθνής αθλήτρια πετοσφαίρισης, η οποία αγωνίζεται με τη φανέλα του Ηλυσιακού Αθηνών στη Πρε Λιγκ Γυναικών της Ελλάδας ως πασαδόρος.
Σεντ Χέλενς ΡΦΚ

Η Σεντ Χέλενς ΡΦΚ (αγγλικά: "St Helens RFC") είναι επαγγελματικός σύλλογος ράγκμπι λιγκ στο Σεντ Χέλενς της Αγγλίας. Αγωνίζεται στη Σούπερ Λιγκ, το κορυφαίο πρωτάθλημα ράγκμπι λιγκ στην Ευρώπη.

Συστάθηκε το 1873 και είναι ένα από τα 22 ιδρυτικά μέλη της Βόρειας Ένωσης Ράγκμπι. Επίσης είναι πολυνίκης του βρετανικού πρωταθλήματος. Η Σεντ Χέλενς είναι από τις πλέον επιτυχημένες ομάδες στο Τσάλεντζ Καπ. Ο σύλλογος είναι ένα από τα ιδρυτικά μέλη της Σούπερ Λιγκ και είναι μία από τις τέσσερις ομάδες που παραμένουν σ' αυτή από τη δημιουργία της το 1996.

Από το 1961 τα εντός έδρας χρώματα της ομάδας είναι λευκό, με κόκκινο «V» στη φανέλα. Η Σεντ Χέλενς διεξάγει τους εντός έδρας αγώνες της στο Totally Wicked Stadium του Σεντ Χέλενς, έχοντας μετακομίσει από την προηγούμενη έδρα της το Knowsley Road το 2012.
Πρωτάθλημα ράγκμπι λιγκ Γαλλίας

To Πρωτάθλημα ράγκμπι λιγκ Γαλλίας (γαλλικά: "Championnat de France de rugby à XIII"), το οποίο αναφέρεται και ως Ελίτ 1 (Élite 1), είναι η ανώτατη κατηγορία των επαγγελματικών πρωταθλημάτων ράγκμπι λιγκ στη Γαλλία. Δημιουργήθηκε το 1934 και διοργανώνεται από τη Γαλλική Ομοσπονδία Ράγκμπι Λιγκ, μέσω της LER XIII.

Το πρωτάθλημα αποτελείται από δέκα ομάδες. Για αρκετά χρόνια, ο τελικός του πρωταθλήματος διεξαγόταν στο Σταντιούμ ντε Τουλούζ, πλέον όμως δεν υπάρχει σταθερός χώρος διεξαγωγής. Το 2017, ο τελικός πραγματοποιήθηκε στο Παρκ ντε Σπορ εν ντε λ'Αμιτιέ στη Ναρμπόν. Το πρωτάθλημα διεξάγεται τη χειμερινή περίοδο, από το φθινόπωρο έως τον Ιούνιο. Η πρωταθλήτρια κατακτά το τρόπαιο "Bouclier Max-Rousié".

Δύο γάλλικοί σύλλογοι δεν λαμβάνουν μέρος σ' αυτό το πρωτάθλημα, είναι η Ντραγκόν Καταλάν που αγωνίζεται στη Σούπερ Λιγκ από το 2006 και η Τουλούζ Ολιμπίκ που αγωνίζεται στην Τσάμπιονσιπ (ένα επίπεδο κάτω απο τη Σούπερ Λιγκ) από το 2016. Παρ' όλ' αυτά, και οι δύο ομάδες εκπροσωπούνται στο πρωτάθλημα της Γαλλίας μέσω των ομάδων υποδομής τους, της Σαιντ-Εστέβ Καταλάν και της Τουλούζ Μπρονκός.
Σίσσυ Πιάνα

Η Σίσσυ Πιάνα είναι Ελληνογαλλίδα γλύπτρια και ζωγράφος. Γεννήθηκε στο Βόλο Μαγνησίας, όπου και τελείωσε το Λύκειο. Αποφοίτησε από τη Σχολή Καλών Τεχνών της Μασσαλίας, όπου ζει και δημιουργεί μέχρι σήμερα.

Είναι δημιουργός μπούστων προσωπικοτήτων, όπως η προτομή του Γάλλου συγγραφέα Μισέλ Τουρνιέ (Michel Tournier), αποκτημένο από την πόλη της Choisel-Paris, όπου ζούσε ο συγγραφέας, των Rolling Stones, αποκτημένα από το μουσείο Stones fun museum του Lüchow Γερμανίας, του Μίκη Θεοδωράκη, της Μαρίας Κάλλας, που αποτελεί μέρος της έκθεσης, αφιερωμένης στη ντίβα στο Ίδρυμα Θεοχαράκη (15 Μαΐου- 29 Οκτωβρίου 2017).
Πάβλε Σίμιτς

Ο Πάβλε Σίμιτς (σερβικά κυριλλικά: , γεννηθείς το 1818 στο Νόβι Σαντ και αποβιώσας στις 17 Ιανουαρίου 1876 στο Νόβι Σαντ) ήταν Σέρβος ζωγράφος.
Αστυνόμος Α΄

Ο Αστυνόμος Α΄ είναι βαθμός αξιωματικού στην ιεραρχία της Ελληνικής Αστυνομίας. Ανήκει στην κατηγορία των Ανωτέρων Αξιωματικών από κοινού με τον Αστυνομικό Υποδιευθυντή και τον Αστυνομικό Διευθυντή. Αποτελεί βαθμό μεγαλύτερο του Αστυνόμου Β΄ και μικρότερο του Αστυνομικού Υποδιευθυντή. Αντίστοιχοι βαθμοί στον Στρατό Ξηράς είναι ο Ταγματάρχης, στο Πολεμικό Ναυτικό ο Πλωτάρχης και στην Πολεμική Αεροπορία ο Επισμηναγός. 

Ο Αστυνόμος Α΄ καταλαμβάνει οργανική θέση Αστυνόμου Α΄. Ο ελάχιστος χρόνος παραμονής στον βαθμό είναι 6 έτη στο βαθμό ή 20 έτη συνολικής υπηρεσίας αξιωματικού, από τα οποία 5 έτη στο βαθμό.
Νικόλαος Τρουλινός

Ο Νικόλαος Τρουλινός και Τρουλλινός (1881 ή 1882 - 29 Δεκεμβρίου 1941) του Γεωργίου, ήταν Έλληνας δικηγόρος και πολιτικός. Διετέλεσε αρχικά πληρεξούσιος και στη συνέχεια βουλευτής Ρεθύμνης.
Ιωάννης Τσιμπούκης

Ο Ιωάννης Τσιμπούκης (1899 - 12 Ιουλίου 1983), του Νικολάου, ήταν Έλληνας πολιτικός, βουλευτής και υπουργός.
Μάρσα Μέι

Η Μάρσα Μέι, γεννήθηκε στις 23 Ιανουαρίου 1995 και είναι Αμερικανίδα ηθοποιός ερωτικών ταινιών. Σήμερα, είναι μια από τις πιο διάσημες ηθοποιούς του είδους έχοντας γυρίσει πάνω από εκατό ταινίες σε όλη διάρκεια της καριέρα της.
Θεόδωρος Καλκάνης

Ο Θεόδωρος Καλκάνης (1η Ιανουαρίου 1916 - 28 Μαΐου 1989), του Αλέξανδρου, ήταν Έλληνας δικηγόρος και πολιτικός. Υπηρέτησε ως βουλευτής στην εκλογική περιφέρεια Λευκάδας από το 1952 ως το 1956.
Ποταμός Αλατύρ

Ο Ποταμός Αλατύρ (ρωσικά: Алатырь) είναι ποταμός στην Μορδοβία της Ρωσίας και αριστερός παραπόταμος του Σούρα. Το μήκος του ποταμού ανέρχεται στα 296 χιλιόμετρα. Η λεκάνη απορροής του ποταμού έχει έκταση 11.200 τετραγωνικών χιλιομέτρων. Ο Αλατύρ παγώνει μέχρι το Νοέμβριο, και μένει παγωμένος μέχρι τον Απρίλιο. Οι πόλεις Αρντάτοφ και Αλατύρ βρίσκονται στον ποταμό Αλατύρ. 

Κατηγορία:Δημοκρατία της Μορδοβίας
Γκιγιόμ Ζιλέ

Ο Γκιγιόμ Ζιλέ (γαλλικά: "Guillaume Gillet", 9 Μαρτίου 1984 -) είναι Βέλγος επαγγελματίας διεθνής ποδοσφαιριστής που αγωνίζεται ως μέσος στην Εθνική Βελγίου, με τελευταίο του σύλλογο τον Ολυμπιακό Πειραιώς.

Γεννημένος στη Λιέγη, πέρασε σχεδόν όλη του καριέρα στο Βελγικό Πρωτάθλημα, με μεγαλύτερο σταθμό της καριέρας του την Άντερλεχτ, στην οποία παρέμεινε για επτά χρόνια, κατακτώντας όλες τις εγχώριες διοργανώσεις: τέσσερα πρωταθλήματα, τρία σούπερ καπ κι ένα κύπελλο. Κατόπιν αγωνίστηκε για τρία χρόνια στη Γαλλία, σε Μπαστία και Ναντ.

Το 2007, έκανε και το ντεμπούτο του με την Εθνική Βελγίου, έχοντας συμμετάσχει και στα προκριματικά ματς παγκοσμίου κυπέλλου. Το μοναδικό του γκολ με την Εθνική του το πέτυχε το 2012, κόντα στην Κροατία. Συνολικά έχει κάνει πάνω από 20 συμμετοχές με την εθνική ομάδα της χώρας του.
Ευρωπαϊκή Ομοσπονδία Ράγκμπι

Η Ευρωπαϊκή Ομοσπονδία Ράγκμπι (αγγλικά: "Rugby Europe") είναι το διοικητικό όργανο για το ράγκμπι γιούνιον στην Ευρώπη. Δημιουργήθηκε το 1999 για να προωθήσει, να αναπτύξει, να οργανώσει και να διαχειριστεί το παιχνίδι του ράγκμπι στην Ευρώπη υπό την εξουσία της Παγκόσμιας Ομοσπονδίας Ράγκμπι.
Θεοβάλδος Β΄ του Μπλουά

Ο Θεοβάλδος Β΄ του Μπλουά ("Thibaut II", 985 - 11 Ιουλίου 1004), κόμης του Μπλουά (995 - 1004) ήταν μεγαλύτερος γιος και διάδοχος του Όντο Α΄ του Μπλουά και της Μπέρτας της Βουργουνδίας κόρης του Κορράδου της Βουργουνδίας. Θετός γιος του Ροβέρτου Β΄ της Γαλλίας, κληρονόμησε από τον πατέρα του το Μπλουά, το Σατεντάν, το Σαρτρ και την Ρενς (995). Πέθανε πρόωρα χωρίς απογόνους, τον διαδέχθηκε ο μικρότερος αδελφός του Όντο Β΄ του Μπλουά.
Ευρωπαϊκή Ομοσπονδία Ράγκμπι Λιγκ

Η Ευρωπαϊκή Ομοσπονδία Ράγκμπι Λιγκ (αγγλικά: "Rugby League European Federation", RLEF) είναι ο φορέας που είναι υπεύθυνος για το άθλημα του ράγκμπι λιγκ στην Ευρώπη και στο Βόρειο Ημισφαίριο. Υποστηρίζει τη Διεθνή Ομοσπονδία Ράγκμπι Λιγκ (RLIF). Η RLEF "επιβλέπει και συντονίζει την ανάπτυξη του αθλήματος σε όλες τις χώρες μέλη της και στους γειτονικούς οργανισμούς που συνδέονται με τη RLEF". Η RLEF διεξάγει πολλές διοργανώσεις, κυρίως το Ευρωπαϊκό Κύπελλο.
Τζαμί Κολσαρίφ

Το Τζαμί Κολσαρίφ (προφέρεται kɔlʃæˈriːf, επίσης γράφεται ως Κολ Σαρίφ, Κολ Σερίφ και Κολ Σάριφ μέσω του ταταρικού Qol Şärif mäçete, Qolşärif mäçete, και Kul Sharif μέσω του Ρωσικού мечеть Кул-Шариф, mechet Kul-Sharif) βρίσκεται στο Κρεμλίνο του Καζάν, και κατά την διάρκεια της κατασκευής του ήταν φημισμένο ως ένα από τα μεγαλύτερα τζαμιά στην Ρωσία, και στην Ευρώπη έξω από την Κωνσταντινούπολη.
Όντο Α΄ του Μπλουά

Ο Όντο Α΄ του Μπλουά ή Εύδης Α΄ του Μπλουά ("Eudes Ier de Blois", περί το 950 - 12 Μαρτίου 996) κόμης του Μπλουά, Σαρτρ, Ρενς (975 - 995) ήταν μεγαλύτερος γιος και διάδοχος του Θεοβάλδου Α΄ κόμη του Μπλουά και της Λιουτγκάρδης του Βερμαντουά. Δέχτηκε από τον βασιλιά των Φράγκων Λοθάριο τον τίτλο του κόμητος του Παλατινάτου ο οποίος ανήκε παραδοσιακά στην οικογένεια του. 
Όπως όλοι οι συγγενείς του οι κόμητες του Βερμαντουά παρέμεναν πιστοί στους Καρολίδες στον πόλεμο με τους Καπέτες, στον πόλεμο ανάμεσα στον πατέρα του και τον Οδαλρίκ, αρχιεπίσκοπο του Ρενς για το κάστρο του Κουκί ο ίδιος ο Όντο ανέλαβε να προστατέψει το κάστρο από τον αρχιεπίσκοπο. Στα μέσα της δεκαετίας του 970 στον πόλεμο διαδοχής της Βρετάνης κατόρθωσε να υποτάξει την κομητεία του Ρενς και ο κόμης Κόναν Α΄ της Βρετάνης επιβεβαίωσε τα δικαιώματα του στην περιοχή, με τον θάνατο του πατέρα του γύρω στο 995 κληρονόμησε τις υπόλοιπες κομητείες.

Υποστήριξε τον Κάρολο της Κάτω Λωρραίνης στην ανακατάληψη της Λoν (Laon) το 988. To 991 πολιόρκησε το Μελάν το οποίο ανήκε στον Μπουσάρ τον σεβάσμιο υποτελή του Ούγου Καπέτου, σύντομα συνασπίστηκαν εναντίον του ο Ούγος Καπέτος, ο Ριχάρδος Α΄ της Νορμανδίας και ο Φούλκων Γ΄ του Ανζού οι οποίοι τον ανάγκασαν να εγκαταλείψει την πολιορκία. Ξέσπασε πόλεμος ανάμεσα στον ίδιο και τον Φούλκωνα (995) ο οποίος βρισκόταν ήδη σε πόλεμο με τον Γοδεφρείδο Α΄ της Βρετάνης, ο Όντο συμμάχησε εναντίον του Φούλκωνα με τον γαμπρό του Γουλιέλμο Δ΄ της Ακουιτανίας και τον Βαλδουίνο τον Γενειοφόρο, στο πλευρό του ήρθε ακόμα και ο παλιός του εχθρός Ριχάρδος της Νορμανδίας. Τον χειμώνα του 995 - 996 στην πολιορκία του Λανγκέ αρρώστησε, μεταφέρθηκε στο μοναστήρι του Μαρμουτιέ στην Τουρ όπου και πέθανε στις 12 Μαρτίου 996.
Πρωτάθλημα ράγκμπι γιούνιον Γαλλίας

Ο Πρωτάθλημα ράγκμπι γιούνιον Γαλλίας (γαλλικά: "Championnat de France de rugby à XV"), αναφερόμενο και ως Τοπ 14 (Top 14) από το 2005, είναι ένα από τα μεγαλύτερα επαγγελματικά πρωταθλήματα ράγκμπι γιούνιον στη Γαλλία. Δημιουργήθηκε το 1892 από την USFSA, μέσω της επιτροπής ράγκμπι, ενώ το 1921 την ευθύνη της διοργάνωσης ανέλαβε η Γαλλική Ομοσπονδία Ράγκμπι (FFR). Όταν το πρωτάθλημα έγινε επαγγελματικό, η FFR δημιούργησε την Εθνική Επιτροπή Ελίτ Ράγκμπι (Commission Nationale de Rugby, CNRE) ως προάγγελο της δημιουργίας του Εθνικού Συνδέσμου Ράγκμπι (LNR) το 1998, που ανέλαβε την ευθύνη διεξαγωγής του πρωταθλήματος.

Το τρόπαιο του πρωταθλήματος ονομάζεται "Bouclier de Brennus". Κατά τη διάρκεια της μακράς ιστορίας του πρωταθλήματος, ανά περιόδους υπήρξαν ορισμένοι σύλλογοι που κυριάρχησαν για δέκα με δεκαπέντε χρόνια. Σε χρονολογική σειρά, αξιοσημείωτη είναι η ηγεμονία δύο συλλόγων του Παρισιού, της Ρασίνγκ Κλαμπ ντε Φρανς και της Σταντ Φρανσαί (1892-1903) όπως και της Σταντ Μπορντελαί (1900), της Λουρντ (1950), της Μπεζιέ (1971-1984) και της Σταντ Τουλουζαίν (1920, 1985-2001). Μεταξύ του 1994 και του 2008, η Σταντ Φρανσαί, η Μπιαρίτς Ολιμπίκ και η Σταντ Τουλουζαίν κατέκτησαν τους δεκαπέντε αυτούς τίτλους. Αυτή η ηγεμονία των τριών ομάδων έληξε το 2009 με τη νίκη της Περπινιάν και το πρωτάθλημα, στη συνέχεια, κατέκτησαν έξι διαφορετικές ομάδες σε επτά αγωνιστικές περιόδους.

Η μορφή του πρωταθλήματος τροποποιήθηκε αρκετές φορές κατά τη διάρκεια της ιστορίας του. Με την έλευση του επαγγελματισμού, το 1995, ο αριθμός των συλλόγων μειώθηκε σημαντικά, από 24 σε 16 και στη συνέχεια σε 14 συλλόγους το 2005. Διαδοχικά πήρε τις ονομασίες "Top 16", "Top 14", "Rugby Top 14 Orange" για εμπορικούς λόγους το 2008 και εν συνεχεία πάλι "Top 14".

Το πρωτάθλημα διεξάγεται σε δύο φάσεις: τη λεγόμενη προκριματική φάση, στην οποία μετέχουν όλες οι ομάδες και την τελική φάση με τη συμμετοχή των έξι κορυφαίων ομάδων (η πρώτη τετράδα μέχρι την περίοδο 2008-2009) κατά την προκριματική φάση, η οποία διεξάγεται με αγώνες νοκ-άουτ. Οι δύο τελευταίες ομάδες της προκριματικής φάσης υποβιβάζονται στην Ν2 και αντικαθίστανται από την πρωταθλήτρια της Ν2 στο τέλος της κανονικής περιόδου και τη νικήτρια των πλέι-οφ της Ν2.

Με ελκυστικές ομάδες και με τους καλύτερους παίκτες και από τα δύο ημισφαίρια, όπως και με προγράμματα τηλεοπτικών δικαιομάτων που συμφέρουν, σ' ενα αρκετά δημοφιλές άθλημα με βάση την προσέλευση στα γήπεδα, το Τοπ 14 θεωρείται πλέον το ποιο πλούσιο εθνικό πρωτάθλημα ράγκμπι στον κόσμο.
Καρόλ Μπουκέ

Η Καρόλ Μπουκέ (1957) είναι Γαλλίδα ηθοποιός και μοντέλο.

Έγινε γνωστή από το έργο του Λουίς Μπουνιουέλ "Το Σκοτεινό Αντικείμενο του Πόθου" και στη συνέχεια από την ταινία "Τζέιμς Μποντ, πράκτωρ 007: Για τα μάτια σου μόνο". 

To 1990 βραβεύτηκε με Σεζάρ καλύτερης ηθοποιού για την ερμηνεία της στην ταινία "Πολύ όμορφη για σένα". Ήταν το τιμώμενο πρόσωπο στο Φεστιβάλ Γαλλόφωνου Κινηματογράφου της Αθήνας το 2013.
Ρομπέρ ντε Βιζέ

Ο Ρομπέρ ντε Βιζέ (Robert de Visée, 1650; – Παρίσι 1732 ή 1733) ήταν Γάλλος δεξιοτέχνης της κιθάρας, του λαούτου και της θεόρβης, καθώς και συνθέτης έργων γι’ αυτά τα όργανα, της εποχής Μπαρόκ.
Τζον Χόρτον Κόνγουεϊ

Ο Τζον Χόρτον Κόνγουεϊ (αγγλικά: John Horton Conway, 26 Δεκεμβρίου 1937 - 11 Απριλίου 2020 ) ήταν Άγγλος μαθηματικός, ενεργός στα ερευνητικά πεδία της θεωρίας πεπερασμένων ομάδων, της θεωρίας κόμβων, της θεωρίας αριθμών, της συνδυαστικής θεωρίας παιγνίων και της θεωρίας κωδίκων. Έχει επίσης συνεισφέρει σε πολλούς κλάδους των ψυχαγωγικών μαθηματικών, με κύριο παράδειγμα αυτό της εφεύρεσης του κυτταρικού αυτόματου το οποίο είναι γνωστό ως το Παιχνίδι της Ζωής. Ο Κόνγουεϊ πέρασε το πρώτο μισό της μακράς καριέρας του στο Πανεπιστήμιο του Κέιμπριτζ στην Αγγλία και το δεύτερο εξάμηνο στο Πανεπιστήμιο Πρίνστον στο Νιου Τζέρσεϋ, όπου κατείχε τον τίτλο Ομότιμος Καθηγητής Τζον φον Νόιμαν.  Στις 11 Απριλίου 2020, σε ηλικία 82 ετών, πέθανε από COVID-19 στο σπίτι του στο Νιου Τζέρσεϋ.
Μπέιζιλ Ράθμποουν

Ο Φίλιπ Στ. Τζον Μπέιζιλ Ράθμποουν, MC (αγγλικά: "Philip St. John Basil Rathbone", 13 Ιουνίου 1892 - 21 Ιουλίου 1967) ήταν Βρετανός, γεννημένος στη Νότια Αφρική, ηθοποιός του θεάτρου, της τηλεόρασης και του κινηματογράφου. Η καριέρα του έλαβε φήμη, αρχικά, στη Βρετανία, εμφανιζόμενος σε σαιξπηρικές παραστάσεις, κατά τ' άλλα εμφανίστηκε κατά τη διάρκεια της καριέρας του σε πάνω από 70 ταινίες, δραματικές, Swashbuckler και περιστασιακά και σε ταινίες τρόμου.

Οι χαρακτήρες που υποδυόταν, συνήθως, ήταν μοχθηροί και κακοί, χωρίς ίχνος ήθους, όπως για παράδειγμα στην ταινία "The Adventures of Robin Hood" (1938). Παρόλα αυτά, ο πιο γνωστός του ρόλος ήταν ως Σέρλοκ Χολμς, σε 14 ταινίες του Χόλιγουντ, μεταξύ το 1939 και το 1946, αλλά και σε ραδιοφωνικό σόου. Η κατοπινή του καριέρα περιλαμβάνει και Μπρόντγουεϊ, καθώς και τηλεόραση. Το 1948, κέρδισε ένα βραβείο Tony, ενώ υπήρξε και υποψήφιος για Όσκαρ. Έχει τιμηθεί με τρία αστέρια στη Λεωφόρο της Δόξας, του Χόλιγουντ, για τη συνολική του προσφορά στον κινηματογράφο, την τηλεόραση και το ραδιόφωνο.
Πήληκες

Οι Πήληκες (), (ο δήμος: Πηλήκων) ήταν αρχαίος οικισμός - πόλη και δήμος της Λεοντίδας (περιοχή της Αρχαίας Αττικής και φυλή της αρχαίας Αθήνας). Με το ίδιο όνομα (Πήληκες) ονομάζονταν οι δημότες του δήμου αυτού.
Αξέχαστος Έρωτας

Αξέχαστος Έρωτας (Iσπανικά: "Nunca te olvidaré", Μετάφραση: "Ποτέ δεν θα ξεχάσω") είναι τηλενουβέλα μεξικάνικης παραγωγής του 1999. Είναι ριμέικ της τηλενουβέλας του 1970, "Yo se que nunca" ("Ποτέ ξανά").

Πρωταγωνιστούν Εδίτ Γκονσάλες, Φερνάντο Κολούνγκα, Άλμα Μουριέλ, Εουχένια Καουδούρο και Ουμπέρτο Ελισόντο.
Νόβακ Ράντονιτς

Ο Νόβακ Ράντονιτς (σερβικά κυριλλικά: , γεννηθείς στις 13 Μαρτίου 1826 στο Μολ και αποβιώσας στις 11 Ιουλίου 1890 στη Σρέμσκα Καμένιτσα) ήταν Σέρβος ζωγράφος και συγγραφέας. Διετέλεσε μέλος της Σερβικής Ακαδημίας Επιστημών και Τεχνών. Αποτέλεσε εκπρόσωπο του κινήματος του ρομαντισμού. Ως ζωγράφος, δημιούργησε σειρά θρησκευτικού περιεχομένου πινάκων, ιστορικού περιεχομένου με αλληγορική αξία, καθώς και πορτραίτων.

Η επαφή του με τα έργα καλλιτεχνών της Ιταλικής Αναγέννησης τον οδήγησε στην αμφισβήτηση του ταλέντου του και την εγκατάλειψη της ασχολίας του ως ζωγράφου.
Στέφανος Αλεξανδρεύς

Ο Στέφανος Αλεξανδρεύς (Λατινικά: Stephanus Alexandrinus) (γεννήθηκε γύρω στο 580, πέθανε γύρω στο 642) ήταν Βυζαντινός φιλόσοφος, μαθηματικός, αστρονόμος, και πιθανώς αλχημιστής και ιατρός που έζησε τον 7ο αιώνα. Ήταν λέκτορας στην αυλή του Αυτοκράτορα Ηρακλείου (610-641 μ.Χ.). Στα χειρόγραφα ονομάζεται "Οικουμενικός Διδάσκαλος". Συχνά σχετίζεται με το νεοπλατωνικό φιλόσοφο Στέφανο Αλεξανδρέα, τον αλχημιστή Στέφανο Αλεξανδρέα, αλλά και με τον ιατρό Στέφανο τον Αθηναίο.

Δίδαξε Πλάτωνα, Αριστοτέλη, γεωμετρία, αριθμητική, αλχημεία, αστρονομία και μουσική.

Το 610 μετακλήθηκε από τον Αυτοκράτορα Ηράκλειο από την Αλεξάνδρεια στην Κωνσταντινούπολη προκειμένου να οργανώσει την πανεπιστημιακή παιδεία στο Βυζαντινό Πανδιδακτήριον.
Μιχαήλ Μπαρίσνικοφ

Ο Μιχαήλ Μπαρίσνικοφ είναι Ρωσοαμερικάνος χορευτής, χορογράφος και ηθοποιός.

Γεννήθηκε το 1948 στη Ρίγα της τότε ΕΣΣΔ και σημερινής Λετονίας ως Μιχαήλ Νικολάγιεβιτς Μπαρίσνικοφ. Ξεκίνησε τον χορό σε ηλικία 12 ετών και σπούδασε στην Ακαδημία Μπαλέτου Βαγκάνοβα. Είχε γίνει ήδη αναγνωρίσιμος χορευτής στη χώρα του, ωστόσο ένιωθε ότι το μπαλέτο στην ΕΣΣΔ τον περιόριζε καλλιτεχνικά. Έτσι, κατά τη διάρκεια μίας περιοδείας των Κιροφ στον Καναδά το 1974, ο Μπαρίσνικοφ δεν γύρισε ποτέ στη χώρα του. Την ίδια χρονιά, διέφυγε στις ΗΠΑ, όπου και ξεκίνησε η καριέρα του ως χορευτής και ως ηθοποιός. Αρχικά, φοίτησε στο American Ballet Theater και κατόπιν από το 1978 ως το 1979 στο New York City Ballet υπό την καθοδήγηση του Τζορτζ Μπαλανσίν. Τη δεκαετία του '80 επέστρεψε στο American Ballet Theater, όπου έγινε καλλιτεχνικός διευθυντής μέχρι το 1989. O Μπαρίσνικοφ ασχολήθηκε και με την υποκριτική και οι πιο γνωστές δουλειές του είναι η ταινία "Η Κρίσιμη Καμπή" του 1977 και ο ρόλος στην τηλεοπτική σειρά "Sex and the City", όπου υποδύθηκε τον "Αλεξάντερ Πετρόφσκι", τον σύντροφο της "Κάρι Μπράντσοου" (Σάρα Τζέσικα Πάρκερ). Από το 2005 λειτουργεί το Baryshnikov Arts Center, του οποίου είναι καλλιτεχνικός διευθυντής. Το 2013 παρουσίασε μαζί με τον Γουίλεμ Νταφόε το έργο "The Old Woman" του Δανιήλ Χαρμς σε σκηνοθεσία Μπομπ Ουίλσον, το οποίο ανέβηκε και στην Αθήνα.
Ρέτζιναλντ Όουεν

Ο Τζον Ρέτζιναλντ Όουεν ("John Reginald Owen", 5 Αυγούστου 1887 - 5 Νοεμβρίου 1972) ήταν Άγγλος ηθοποιός χαρακτήρων. Περισσότερο γνωστός είναι στους ρόλους του, σε βρετανικές και αμερικανικές ταινίες και, αργότερα, στην τηλεόραση. Το 1920, ταξίδεψε στις ΗΠΑ, για να παίξει στο Μπρόντουγεϊ, αλλά γρήγορα μετακόμισε στο Χόλιγουντ, όπου έγινε γνωστή φιγούρα στις ταινίες της Metro-Goldwyn-Mayer. Μάλλον, ο πιο γνωστός του ρόλος, έως και σήμερα, είναι στην ταινία "A Christmas Carol", ως Εμπενίζερ Σκρουτζ. Πέθανε από ανακοπή καρδιάς, σε ηλικία 85 ετών, στο Αϊντάχο.
Θεόδωρος Αντωνίου

Ο Θεόδωρος Αντωνίου (10 Φεβρουαρίου 1935 – 26 Δεκεμβρίου 2018) ήταν Έλληνας συνθέτης και μαέστρος. Τα έργα του ποικίλουν από όπερες και χορωδιακά, έργα μουσικής δωματίου και σόλο ορχηστρικά έργα μέχρι έργα για τον κινηματογράφο και το θέατρο. Εκτός από την καριέρα του ως συνθέτης και διευθυντής ορχήστρας, κατείχε επίσης τη θέση του καθηγητή σύνθεσης στο Πανεπιστήμιο της Βοστώνης. 
Το 2004 τιμήθηκε με το Βραβείο Herder από το Alfred Toepfer Stiftung F. V. S.
Φρέντι Μπαρθόλομιου

Ο Φρέντερικ Σέσιλ Μπαρθόλομιου (αγγλικά: "Frederick Cecil Bartholomew", 28 Μαρτίου 1924 - 23 Ιανουαρίου 1992) ήταν Άγγλος ηθοποιός, περισσότερο γνωστός κατά την παιδική του ηλικία. Πρόκειται για έναν από τους πιο διάσημους μικρούς της έβδομης τέχνης, ειδικότερα, κατά τη δεκαετία του 1930 στο Χόλιγουντ. Δύο από τους πιο γνωστούς του πρωταγωνιστικούς ρόλους ήταν στις ταινίες: "Little Lord Fauntleroy" (1936) και "Δαίμονες των κυμάτων" (1937). Περισσότερο γνωστός, κατά την υποκριτική του καριέρα, ήταν ως Φρέντι Μπαρθόλομιου ("Freddie Bartholomew").

Γεννημένος στο Λονδίνο, μετανάστευσε στις ΗΠΑ (σε ηλικία 10 ετών), για έναν ρόλο, για την ταινία της MGM, "David Copperfield" (1935), και έκτοτε έκατσε στην Αμερική για το υπόλοιπο της ζωής του. Το 1943, πολιτογραφήθηκε στις ΗΠΑ και ακολούθως υπηρέτησε για τη χώρα, στον Δεύτερο Παγκόσμιο Πόλεμο. Παρόλα αυτά, δεν υπήρξε ανάλογη συνέχεια και στη διάρκεια της ενηλικίωσής του, όπου η υποκριτική του καριέρα σχεδόν εξαφανίστηκε, συνεχιζόμενος όμως πάντα να ασχολείται με τον χώρο του θεάματος, άρχισε να σκηνοθετεί και κάνει παραγωγές στην τηλεόραση.
Τέρενς Σταμπ

O Τέρενς Σταμπ ("Terence Henry Stamp", 22 Ιουλίου 1938) είναι Άγγλος ηθοποιός.

Έχει πάρει μέρος σε πολλές ταινίες και έχει συνεργαστεί με σκηνοθέτες όπως ο Γουίλιαμ Γουάιλερ, ο Πιερ Πάολο Παζολίνι, ο Κεν Λόουτς, ο Τζον Σλέσιντζερ και ο Πίτερ Ουστίνοφ.

Έχει κερδίσει δύο Βραβεία Satellite, μία Χρυσή Σφαίρα και το βραβείο καλύτερου ηθοποιού στο φεστιβάλ των Καννών.
Κομποθεκράτα

Τα Κομποθεκράτα είναι χωριό της Κεφαλονιάς, νότια του Αργοστολίου. Σύμφωνα με την απογραφή του 2011, έχουν 449 κατοίκους. Απέχουν από το Αργοστόλι 6 χιλιόμετρα, του οποίου αποτελεί προάστιο. Έχει θέα προς τον κόλπο του Αργοστολίου και το κάστρο του Αγίου Γεωργίου.
Χολλείδες

Οι Χολλείδες ή "Χολλίδες" ή "Χολλίς" (), (ο δήμος: Χολλειδών) ήταν αρχαίος οικισμός - πόλη και δήμος της Λεοντίδας (περιοχή της Αρχαίας Αττικής και φυλή της αρχαίας Αθήνας). Με το ίδιο όνομα (Χολλείδες) ονομάζονταν οι δημότες του δήμου αυτού.
Υπνοδωμάτιο στην Αρλ

Το «Υπνοδωμάτιο στην Αρλ» (Γαλλικά: "La Chambre à Arles", Ολλανδικά: "Slaapkamer te Arles") είναι ο τίτλος που έχει δοθεί σε καθέναν από τους τρεις παρόμοιους πίνακες του 19ου αιώνα του Ολλανδού μετα-ιμπρεσιονιστή ζωγράφου Βίνσεντ βαν Γκογκ.

Ο τίτλος που είχε δώσει ο ίδιος ο Βαν Γκογκ για αυτήν τη σύνθεση ήταν απλά "Το Υπνοδωμάτιο" (γαλλικά: "La Chambre à coucher"). Οι τρεις αυθεντικές εκδοχές που περιγράφονται στις επιστολές του, διακρίνονται εύκολα μεταξύ τους από τις εικόνες στον τοίχο προς τα δεξιά.

Ο πίνακας απεικονίζει το υπνοδωμάτιο του Βαν Γκογκ στον αριθμό 2 της πλατείας Lamartine στην Αρλ, στο οίκημα που ήταν γνωστό σαν το "Κίτρινο Σπίτι". Η πόρτα προς τα δεξιά άνοιγε στον επάνω όροφο και το κλιμακοστάσιο, η πόρτα προς τα αριστερά ήταν αυτή του δωματίου των ξένων που είχε ετοιμάσει ο Βαν Γκογκ για τον Γκωγκέν. Το παράθυρο στον μπροστινό τοίχο είχε θέα προς την πλατεία Λαμαρτίνου και τους δημόσιους κήπους της. Το δωμάτιο δεν ήταν ορθογώνιο, αλλά τραπεζοειδές με μία αμβλεία γωνία στην αριστερή γωνία του εμπρόσθιου τοιχώματος και μία οξεία γωνία στα δεξιά. Τον Βαν Γκογκ προφανώς δεν τον απασχολούσε πολύ αυτό το πρόβλημα, απλά ανέφερε ότι υπήρχε μια γωνιά.

Ο Βαν Γκογκ φιλοξενούσε έναν φίλο του εκεί. Ως εκ τούτου, αυτός ο πίνακας ήταν ένα δώρο γι' αυτόν. Παρατηρώντας με προσοχή, διαπιστώνουμε πως κάθε πράγμα παρατίθεται σε ζεύγη. Για παράδειγμα, υπάρχουν δύο μαξιλάρια, δύο καρέκλες κ.λπ.